SAL: November-salarisse is betaal | Netwerk24
Deur Nellie Brand-Jonker 01 Desember 2019 16:31
Die salarisse van personeel vir November is nou heeltemal betaal, volgens die Suid-Afrikaanse Kajuitpersoneelvereniging (Sacca).
Passasiers gaan aan boord een van die SAL se vliegtuie. Foto: Reuters
Personeel moes nog die res van hul salarisse ontvang nadat hulle vandeesweek net die helfte gekry het. Dié betaling sou eers Maandag geskied het.
Netwerk24 het vandeesweek berig Zuks Ramasia, waarnemende uitvoerende hoof van die SAL, het in 'n brief aan personeel gesê hulle kon nie betyds die nodige finansiering finaliseer om al die salarisse te betaal nie.
LEES OOK: SAL begin om salarisse te betaal
Zazi Nsibanyoni-Mugambi, president van Sacca, het die nuus aan Netwerk24 bevestig dat die personeel nou betaal is. Sy weet nie waar SAL die finansiering gekry het nie.
Alf Lees, DA-lid van die parlement se staande komitee oor openbare rekeninge (Skoor), het op Twitter gevra waar die SAL die geld gekry het om die salarisse te betaal.
ANC continues to pussyfoot instead of taking action on SAA. Where did SAA get money to pay salaries on Thurs? A bailout of last of contingency reserve which shld be used to save drought hit farmers? Did Tito issue more guarantees for banks to make money on more loans to SAA?
— Alf Lees (@SquireLees) December 1, 2019
Tlali Tlali, woordvoerder van die SAL, het ook bevestig die personeel is betaal. "Ons bevestig alle personeel het die balans van hul Novembersalarisse ontvang," het hy aan Fin24 gesê.
Hy het gesê die lugdiens werk daaraan om "R2 miljard bedryfskapitaal te verkry om sy daaglikse bedrywighede te finansier, insluitende salarisse".
Rapport het Sondag berig 'n transaksie om SAL te red sou Vrydag aangekondig word.
Dit sou behels dat Ethiopian Airlines 'n belang in SAL koop sodat hy finansiering kan kry.
LEES OOK: Versekeraars se besluit kelder SAL-transaksie
Kapt. Grant Back, voorsitter van die vereniging vir SAL-vlieëniers (Saapa), het aan Rapport gesê personeel is Vrydag aangesê 'n aankondiging kom die middag en hulle moet inskakel op 'n telekonferensie. Die telekonferensie het wel plaasgevind, maar geen aankondiging is gemaak nie.
Aankondiging Maandag verwag
Hy het aan Netwerk24 gesê na wat verneem word, kom die aankondiging nou Maandag.
"Ons is steeds op bystand vir 'n aankondiging. Maar ek het dit op goeie gesag dat die terugvoer Maandag kom."
Tlali het nie gereageer op 'n vraag oor dié transaksie nie.
Back het gesê hulle dra geen eerstehandse kennis van die beoogde transaksie met Ethiopian Airlines nie, maar weet wel dat dié lugdiens 'n paar maande gelede belangstelling uitgespreek het om 'n belang in SAL te koop.
Die regering beoog blykbaar om die wetgewing wat 'n perk plaas op buitelandse eienaarskap te wysig sodat 'n buitelandse maatskappy 'n groter belang as die huidige 25% kan kry.
Vertroue in redding droog op
Die SAL, wat laas 'n wins gemaak het in 2011, se geldelike verknorsing het verdiep ná die weeklange staking verlede maand, berig Bloomberg.
Die aankondiging dat sy finansiële resultate nie einde Oktober uitgereik kon word nie en dat werkers se salarisse nie vir November betaal kon word nie, toon hoe diep die lugdiens in die moeilikheid is.
"SAL kyk nou oor die rand van 'n finansiële afgrond," het Raymond Parsons, 'n professor van die Noordwes- Universiteit se sakeskool, gesê.
"Die lewensvatbaarheid van sy balansstaat is in beseringstyd. Moeilike strategiese besluite moet dringend geneem word om die lugdiens op 'n volhoubare pad te plaas en die vertroue van verbruikers en ander rolspelers terug te wen."
Flight Centre wil nie meer SAL vliegkaartjies verkoop nie omdat twee van sy versekeraars opgehou het om dekking te bied teen die moontlike bankrotskap van die lugdiens.
LEES OOK: SAL: Versekeraars onttrek
Santam het in 'n verklaring gesê die versekering is onttrek weens die groter gevaar vir en potensiaal dat SAL gaan bankrot speel.
Groter kans op bankrotskap
"Die risiko van die SAL se stand as 'n lopende saak is al jare 'n kwessie. Maar in die lig van die onlangse verwikkelinge word die gevaar nou as te groot beskou vir herversekeraars om dekking vir nuwe kaartjies te gee," het Santam gesê.
Volgens Bloomberg toon dié stap deur die versekeraars maatskappye verloor vertroue dat die lugdiens gered gaan word.
Joachim Vermooten, 'n onafhanklike lugdiensekonoom, het gesê die onmiddellike uitwerking van Flight Centre se besluit gaan op binnelandse sakereisigers wees.
Volgens hom gaan die uitwerking op internasionale reisigers langer neem omdat hulle meestal toeriste is en hul kaartjies ver vooruit bespreek.